**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2025. gada 19.-20. jūnija sanāksmē izskatāmajiem Labklājības ministrijas**

**un Kultūras ministrijas kompetencē esošajiem jautājumiem**

2025. gada 19.-20. jūnijā Luksemburgā notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtība**

1. **Priekšlikums Eiropas Parlamenta un Padomes direktīvai par stažieru darba nosacījumu uzlabošanu un īstenošanu un cīņu pret tādām pastāvīgām darba attiecībām, kas noformētas kā stažēšanās *(vispārēja pieeja)***

2024. gada 20. martā Eiropas Komisija *(turpmāk – Komisija)* publicēja priekšlikumu, kura mērķis ir noteikt vienotu principu un pasākumu ietvaru, lai uzlabotu un īstenotu stažieru darba nosacījumus, kā arī apkarotu tādas pastāvīgas darba tiesiskās attiecības, kas krāpnieciski noformētas kā stažēšanās. Ar stažēšanos priekšlikuma ietvaros saprot ierobežota ilguma darba praksi, kurā ietverts būtisks mācīšanās vai apmācību komponents un kuru veic, lai gūtu praktisku un profesionālu pieredzi nolūkā uzlabot nodarbināmību, kā arī atvieglot pāreju uz pastāvīgām darba tiesiskajām attiecībām vai iegūt profesiju. Saskaņā ar priekšlikumu stažieriem darba nosacījumu un atalgojuma ziņā tiek nodrošināta ne mazāk labvēlīga attieksme kā pret salīdzināmiem pastāvīgiem darba ņēmējiem uzņēmumā.

Priekšlikums izskatīšanas gaitā ir vairākkārt precizēts. Lai turpinātu diskusijas un veicinātu vienošanos, Polijas prezidentūra detalizēti izzināja dalībvalstu viedokļus. Sagatavotais kompromisa priekšlikums paredz izkļaut no tvēruma prakses, kuras tiek īstenotas aktīvās darba tirgus politikas ietvaros, ko īsteno publiskais nodarbinātības dienests, kā arī prakses izglītības sistēmā. Tādējādi priekšlikuma tvērums tiek saglabāts tikai attiecībā uz atvērtā darba tirgus praksēm.

Latvijas nostāja:

Latvija novērtē Polijas prezidentūras ieguldīto darbu vienošanās veicināšanai un atbalsta vispārēju pieeju. Latvija kopumā atbalsta priekšlikumu, kas vērsts uz stažieru situācijas uzlabošanu, kā arī nereģistrētās nodarbinātības, kas slēpta kā stažēšanās, apkarošanu. Tāpat atbalstām stažēšanās kvalitātes sistēmu, kurā visu veidu stažēšanās pasākumiem, kas paredz darba veikšanu uzņēmumu labā, ir jābūt veidotiem, ievērojot stažēšanās kvalitātes kritērijus.

*Labklājības ministrijas sagatavotā pozīcija Nr. 1 par priekšlikumu Eiropas Parlamenta un Padomes direktīvai par stažieru darba nosacījumu uzlabošanu un īstenošanu un cīņu pret tādām pastāvīgām darba attiecībām, kas noformētas kā stažēšanās, un par priekšlikumu Padomes ieteikumam par pastiprinātu stažēšanās kvalitātes ietvaru apstiprināta Ministru kabineta 2024. gada 18. jūnija sēdē un Saeimas Eiropas lietu komisijas 2024. gada 19. jūnija sēdē.*

1. **Priekšlikums Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas *(politikas debates, progresa ziņojums)***

2008. gada 2. jūlijā Komisija publicēja priekšlikumu, kura mērķis ir paplašināt aizsardzību pret diskrimināciju reliģijas vai pārliecības, invaliditātes, vecuma vai seksuālās orientācijas dēļ, attiecinot to arī uz jomām, kas nav saistītas ar nodarbinātību. Lai gan priekšlikums ir precizēts un papildināts gandrīz 17 gadus un gandrīz katra prezidentvalsts ir iekļāvusi šo jautājumu Padomes darba kārtībā, līdz šim nav izdevies panākt vienošanos.

Komisija savā 2025. gada darba programmā paziņoja, ka tā atsauks priekšlikumu, bet vairākas dalībvalstis ir aicinājušas Komisiju pārskatīt šo nodomu. Vienlaikus Polijas prezidentūra uzskata, ka jaunu kompromisa redakciju piedāvājumi ir izsmelti jau iepriekšējo prezidentūru laikā, un tāpēc aicina Padomē debatēt par šādiem jautājumiem:

1. Ņemot vērā Komisijas apņemšanos atsaukt priekšlikumu, vai jūs joprojām domājat, ka nepieciešamo vienprātību Padomē var panākt, un vai jūs vēlaties turpināt strādāt ar kompromisa redakciju?
2. Ja tā nav, vai jūs vēlētos iedrošināt Komisiju sagatavot jaunu priekšlikumu, kas efektīvi risinātu sākotnējā priekšlikuma mērķus un radītu saskaņotu diskriminācijas novēršanas regulējumu ES?

Latvijas nostāja:

Latvija atbalsta diskriminācijas aizlieguma politiku un uzskata, ka, pievēršoties vienlīdzīgas attieksmes principa īstenošanai neatkarīgi no reliģijas vai pārliecības, invaliditātes, vecuma vai seksuālās orientācijas, Komisija pamatoti cenšas pilnveidot esošo ES regulējumu. Latvija atzinīgi vērtē iepriekšējo prezidentūru paveikto darbu pie priekšlikuma teksta un var atbalstīt aktuālo kompromisa redakciju.

Vienlaikus, ņemot vērā sarežģīto vienprātības panākšanas procesu Padomē un to, ka vairāki priekšlikuma mērķi jau tiek īstenoti gan ES, gan nacionālajā līmenī, Latvija konceptuāli neiebilst Komisijas iecerei atsaukt priekšlikumu. Neatkarīgi no tā, kāds lēmums tiks pieņemts attiecībā uz priekšlikuma turpmāko virzību, Latvija ir gatava turpināt konstruktīvi atbalstīt Komisijas darbu, lai nodrošinātu saskaņotu un efektīvu diskriminācijas novēršanas sistēmu ES līmenī, jo diskriminācija jomās ārpus darba attiecībām ir Eiropas kopīgs izaicinājums.

*Kultūras ministrijas sagatavotā nacionālā pozīcija Nr. 3 par priekšlikumu Padomes direktīvai par vienlīdzīgas attieksmes principa īstenošanu neatkarīgi no personas reliģijas vai ticības, invaliditātes, vecuma vai seksuālās orientācijas apstiprināta 2024. gada 23. aprīļa Ministru kabineta sēdē un Saeimas Eiropas lietu komisijas 2024. gada 3. maija sēdē.*

1. **Eiropas semestris 2025:**
   1. **No principiem līdz progresam: jauns Eiropas Sociālo tiesību pīlāra Rīcības plāns un pirmā pretnabadzības stratēģija *(politikas debates)***
   2. **Pavasara pakotne *(Komisijas prezentācija)***
   3. **Horizontāla piezīme par konkrētām valstīm adresētiem ieteikumiem *(apstiprināšana)***
   4. **2025. gadā konkrētām valstīm adresēto ieteikumu un 2024. gadā konkrētām valstīm adresēto ieteikumu īstenošanas novērtējums: Nodarbinātības komitejas un Sociālās aizsardzības komitejas viedoklis *(uzklausīšana)***
   5. **Ieguldījums attiecībā uz konkrētām valstīm adresēto ieteikumu nodarbinātības un sociālās politikas aspektiem: katrai dalībvalstij adresētie ieteikumi par ekonomikas, sociālajām, nodarbinātības, strukturālajām un budžeta politikām *(apstiprināšana)***

Padomē plānotas politikas debates par jaunu Eiropas Sociālo tiesību pīlāra Rīcības plānu un pirmo pretnabadzības stratēģiju, ko Komisija plāno publicēt 2025. gada otrajā pusgadā (informatīvā ziņojuma sagatavošanas laikā konkrēti diskusiju jautājumi nav pieejami). Eiropas Sociālo tiesību pīlāra pirmais Rīcības plāns tika pieņemts 2021. gadā, ietverot konkrētus pasākumus, kas īstenojami līdz 2025. gadam, un nosakot mērķus nodarbinātības, prasmju un sociālās iekļaušanas jomā, kas sasniedzami līdz 2030. gadam. Sagaidāms, ka jaunajā Rīcības plānā tiks novērtēts sasniegtais un noteikti jauni pasākumi Eiropas Sociālo tiesību pīlāra tālākai īstenošanai.

Papildus šajā darba kārtības punktā Komisija informēs Padomi par 2025. gada 4. jūnijā publicēto 2025. gada Eiropas semestra pavasara pakotni, kas ir vērsta uz ES un dalībvalstu konkurētspēju un drošību. Pavasara pakotnē ietverti arī konkrētām valstīm adresētie ieteikumi par politikas rīcībām, lai risinātu reformu un investīciju vajadzības. Darba tirgus un sociālajā jomā Komisija rosina Latvijai risināt darbaspēka un prasmju nepietiekamību, tostarp ar prasmju mērķtiecīgu pilnveidošanu un darba apstākļu uzlabošanu, stiprināt sociālo aizsardzību nevienlīdzības mazināšanai, tostarp ar vecuma pensiju pietiekamības un kvalitatīvu sociālo pakalpojumu pieejamības uzlabošanu, palielināt sociālo mājokļu kvalitāti un pieejamību u.c.

Plānots, ka Padome apstiprinās Polijas prezidentūras sagatavotu horizontālu piezīmi par konkrētām valstīm adresētiem ieteikumiem, kas sniegti 2025. gada Eiropas semestra pavasara pakotnes ietvaros. Šajā dokumentā ir uzsvērta Eiropas semestra loma politiku koordinēšanā ES, sniedzot ieguldījumu konkurētspējas un ilgtermiņa ekonomiskās noturības veicināšanā. Attiecībā uz nodarbinātību, prasmēm un sociālajiem aspektiem uzsvērts, ka ES darba tirgus pašlaik ir noturīgs un ar augstu nodarbinātības līmeni, bet vienlaikus nepieciešama steidzama rīcība cilvēkkapitāla attīstībā, tostarp risinot pieprasījumu pēc prasmēm, vienlaikus ņemot vērā arī darba apstākļu uzlabošanas nepieciešamību. Savukārt sociālās atstumtības mazināšanā vērojami ierobežoti uzlabojumi, tāpēc dalībvalstīm jānodrošina sociālās aizsardzības un iekļaušanas sistēmu pietiekamība un ilgtspēja, tostarp pensiju, sociālo pakalpojumu, veselības aprūpes, ilgstošās aprūpes un mājokļu jomā.

Tāpat Padome uzklausīs Nodarbinātības komitejas un Sociālās aizsardzības komitejas novērtējumu par konkrētām valstīm adresētiem ieteikumiem, pievēršoties to nodarbinātības un sociālajiem aspektiem, un apstiprinās abu komiteju sagatavotos dokumentus par šo tematu.

Latvijas nostāja:

Latvija atbalsta, ka 2025. gada Eiropas semestrī galvenais uzsvars likts uz ES un tās dalībvalstu konkurētspēju un drošību, risinot arī sociālekonomiskās konverģences izaicinājumus. Latvija pieņem zināšanai un atbalsta Nodarbinātības komitejas un Sociālās aizsardzības komitejas sagatavoto novērtējumu par konkrētām valstīm adresēto ieteikumu nodarbinātības un sociālajiem aspektiem.

Attiecībā uz jauno Eiropas Sociālo tiesību pīlāra Rīcības plānu uzskatām, ka tā ietvaros būtu jāturpina īstenot jau uzsāktās iniciatīvas, tostarp pastiprināti pievēršoties arī darbavietu kvalitātes uzlabošanas un nabadzības mazināšanas jautājumiem. Vienlaikus svarīga arī dažādu iniciatīvu saskaņotība un atbilstība aktuālajiem globālajiem izaicinājumiem, kas ietekmē sociālekonomisko situāciju.

*Ekonomikas ministrijas sagatavotā pozīcija Nr. 1 par 2025. gada Eiropas semestri: ES Padomes rekomendācijas Eirozonas ekonomikas politikai, ES Padomes secinājumi par 2025. gada Agrās brīdināšanas mehānisma ziņojumu apstiprināta Ministru kabineta 2025. gada 18. februāra sēdē un Saeimas Eiropas lietu komisijas 2025. gada 14. februāra sēdē.*

*Pozīciju par 2025. gada konkrētām valstīm adresētiem ieteikumiem Ekonomikas ministrija izstrādā uz ES Ekonomikas un finanšu lietu ministru padomes 2025. gada 8. jūlija sanāksmi.*

1. **Viedoklis par darbavietu kvalitātes dimensijām *(Nodarbinātības komitejas priekšsēdētāja prezentācija)***

Nodarbinātības komiteja ir sagatavojusi viedokli par darbavietu kvalitāti, kurā uzsver, ka darbavietu kvalitāte ir daudzdimensionāls jēdziens. Tas ietver dažādus faktorus, kas ietekmē indivīdu labbūtību un tiesības darbavietā, kas savukārt plašākā nozīmē atspoguļojas produktivitātē, konkurētspējā, ienākumos un sociālajā kohēzijā. Jo īpaši Nodarbinātības komiteja izceļ šādus darbavietu kvalitāti ietekmējošus faktorus:

* atbilstoši ienākumi, taisnīgas algas un darba nosacījumi, prasmju attīstība, karjeras izaugsme un darbavietas drošība (faktori, kas veicina individuālas iespējas, produktivitāti un ekonomisko izaugsmi),
* droša un veselīga darba vide, labbūtība darbavietā, optimāla darba laika organizēšana, darba un privātās dzīves līdzsvars un autonomija darbā (faktori, kas veido pamatu personiskai un profesionālai izaugsmei),
* kolektīva interešu pārstāvība, dzimumu līdztiesība un vienlīdzīgas iespējas, kā arī pāreja no nedeklarēta darba uz formālu nodarbinātību (faktori, kas sekmē iekļaujošu darba tirgu),
* sociālā aizsardzība, pieejami atbalstoši pakalpojumi u.c. (faktori, kas palīdz novērst strādājošo nabadzību).

Nodarbinātības komitejas viedoklis sniegts kā ieguldījums gaidāmajā Kvalitatīvu darbavietu ceļvedī, kuru Komisija gatavojas publicēt 2025. gada nogalē.

Latvijas nostāja:

Latvija pieņem zināšanai Nodarbinātības komitejas priekšsēdētāja sniegto informāciju. Latvija uzskata, ka būtiski ir tādi darbavietu kvalitātes aspekti kā pienācīgs atalgojums, darba apstākļi, prasmju pilnveide un pārkvalifikācija. Labākas kvalitātes darba vietas noteiktās nozarēs var daļēji risināt arī darbaspēka nepietiekamības jautājumu un veicināt ES darbaspēka rezervju aktīvāku iesaisti darba tirgū.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

1. **Padomes secinājumi par dzimumu līdztiesības veicināšanu mākslīgā intelekta (MI) virzītajā digitālajā laikmetā: sestais horizontālais pārskats par Pekinas rīcības platformas īstenošanu dalībvalstīs un ES institūcijās *(apstiprināšana)***

Polijas prezidentūra ir sagatavojusi secinājumus, kuros uzsver, ka 2025. gads ir nozīmīgs gads dzimumu līdztiesības jomā, iezīmējot ANO Pekinas rīcības platformas 30. gadadienu, kā arī laiku, kad beidzas iepriekšējo stratēģiju darbības termiņš un notiek darbs pie jaunu izstrādes. Vienlaikus tiek norādīts arī uz to, ka ES līmenī ir pieņemts visaptverošs tiesiskais ietvars vardarbības pret sievietēm un vardarbības ģimenē izskaušanai.

Secinājumos dalībvalstis tiek aicinātas turpināt stiprināt dzimumu līdztiesības struktūru autonomiju un efektivitāti, attīstīt starpsektoru koordināciju dzimumu līdztiesības principu integrēšanai, veidot informēšanas kampaņas par tiesībām un aizsardzību pret vardarbību, veikt pasākumus, lai nodrošinātu, ka MI sistēmas nerada diskrimināciju u.c. Vienlaikus Komisija tiek aicināta stiprināt pasākumus, lai sasniegtu ANO Pekinas rīcības platformas mērķus, apsvērt turpmākus pasākumu, lai cīnītos pret vardarbību tiešsaistē, turpināt sekmēt dzimumu līdztiesību, ņemt vērā “Sieviešu tiesību ceļvedī” ietvertos principus, izstrādājot jauno dzimumu līdztiesības stratēģiju, u.c.

Latvijas nostāja:

Latvija atbalsta secinājumu apstiprināšanu un atzinīgi novērtē Polijas prezidentūras iniciatīvu aktualizēt jautājumus par MI un dzimumu līdztiesību, jo dažādu informācijas tehnoloģiju straujā attīstība rada gan jaunas iespējas, gan būtiskus izaicinājumus un riskus cilvēktiesību un līdztiesības jomā. Tādēļ piekrītam, ka ir nepieciešams tos savlaicīgi apzināties un arī preventīvi rīkoties, lai mazinātu to negatīvo ietekmi, īstenojot dažādus preventīvus pasākumus, lai veidotu iekļaujošu, drošu un uz cilvēku vērstu digitālo vidi, kurā tiek ievērotas vienlīdzīgas tiesības un iespējas.

*Sieviešu un vīriešu vienlīdzīgu tiesību un iespēju veicināšanas plāns 2024.-2027. gadam apstiprināts 2024. gada 18. jūnijā ar Ministru kabineta rīkojumu Nr. 500.*

1. **Padomes secinājumi par atbalstu vecāka gadagājuma cilvēkiem, lai pilnībā sasniegtu viņu potenciālu darba tirgū un sabiedrībā *(apstiprināšana)***

Polijas prezidentūra ir sagatavojusi secinājumus, kuros uzsver, ka novecošana ir viens no strukturālajiem izaicinājumiem ES dalībvalstu konkurētspējai un izaugsmei. Vienlaikus tiek norādīts arī uz ilgāku darba mūžu, pensiju atšķirībām starp sievietēm un vīriešiem, kā arī digitalizāciju. Papildus tiek uzsvērts arī vecāka gadagājuma cilvēku pienesums darba tirgū.

Secinājumos dalībvalstis tiek aicinātas jaunā Eiropas Sociālo tiesību pīlāra Rīcības plāna kontekstā apsvērt, kā sekmēt aktīvas novecošanas politikas, cīnīties pret vecuma stereotipiem, risināt izaicinājumus, ar kuriem saskaras vecāka gadagājuma sievietes, veicināt veselību un aktīvu novecošanu, sekmēt iedzīvotāju digitālo pratību, prasmes un iekļaušanu u.c. Vienlaikus Nodarbinātības komiteja un Sociālās aizsardzības komiteja tiek aicinātas atbalstīt labākās pieredzes apmaiņu starp dalībvalstīm, bet Komisija – ņemt vērā vecāka gadagājuma cilvēku ekonomisko un sociālo potenciālu, nodrošināt veidu, kā varētu apmainīties ar informāciju un savstarpēji mācīties, cīnīties pret stereotipiem, ar ES fondu palīdzību atbalstīt vecāka gadagājuma cilvēku prasmju attīstību, turpināt uzraudzīt ES tiesību aktu īstenošanu u.c.

Latvijas nostāja:

Latvija atbalsta secinājumu apstiprināšanu un pateicas Polijas prezidentūrai par pievēršanos sabiedrības novecošanas izaicinājumiem un vecāka gadagājuma cilvēku potenciāla darba tirgū un sabiedrībā pilnvērtīgai novērtēšanai. Ilgākam darba mūžam svarīgas ir augstas kvalitātes darba vietas un veselības veicināšana un slimību profilakse visas dzīves garumā. Savukārt zināšanu un prasmju pilnveidošana visa mūža garumā ir īpaši svarīga konkurētspējas saglabāšanai darba tirgū un jo īpaši gados vecākajiem cilvēkiem, tāpēc jāturpina cilvēku motivācijas pasākumi, lai mudinātu apgūt jaunas prasmes un iemaņas, kuras pieprasa mūsdienu mainīgais darba tirgus. Vienlīdz būtiski ir arī īstenot pasākumus, kas novērš diskrimināciju ne tikai vecuma dēļ, bet arī invaliditātes un dzimuma dēļ, jo visi trīs diskriminācijas pamati nereti ir savstarpēji cieši saistīti.

*Sociālās aizsardzības un darba tirgus politikas pamatnostādnes 2021.-2027. gadam apstiprinātas 2021. gada 1. septembrī ar Ministru kabineta rīkojumu Nr. 616.*

1. **Dažādi**

Padomes darba kārtībā iekļauta informācija par **Komisijas paziņojumu “Sieviešu tiesību ceļvedis”** *(turpmāk – Ceļvedis)*, kas tika publicēts 2025. gada 7. martā, lai nostiprinātu Komisijas turpmāko apņemšanos attiecībā uz sieviešu tiesību stiprināšanu un dzimumu līdztiesības veicināšanu ES. Balstoties uz Ceļvedī ietvertajiem principiem un mērķiem, tiks veidota Dzimumu līdztiesības stratēģija laikposmam pēc 2025. gada. Ceļvedim ir pievienota Deklarācija, kurā noteikti šādi astoņi ilgtermiņa politikas mērķi attiecībā uz sieviešu tiesību un dzimumu līdztiesības pamatprincipu ievērošanu un veicināšanu:

1. brīvība no vardarbības, kas saistīta ar dzimumu,
2. visaugstākie veselības aprūpes standarti,
3. vienlīdzīga darba samaksa un plašākas ekonomiskās iespējas,
4. darba un privātās dzīves līdzsvars un aprūpe,
5. vienlīdzīgas nodarbinātības iespējas un pienācīgi darba apstākļi,
6. kvalitatīva un iekļaujoša izglītība,
7. politiskā līdzdalība un vienlīdzīga pārstāvība,
8. institucionāli mehānismi, kas garantē sieviešu tiesību ievērošanu.

Latvijas nostāja:

Latvija kopumā atbalsta Ceļvedī ietvertos mērķus. Tie lielā mērā sakrīt ar Latvijas dzimumu līdztiesības politikas ietvarā noteiktajiem rīcības virzieniem, kas ir vērsti uz sieviešu un vīriešu vienlīdzīgu iespēju veicināšanu izglītībā un darba tirgū, mazinot dzimumu stereotipus un aizspriedumus un radot priekšnoteikumus darba un privātās dzīves saskaņošanai, kā arī ar dzimumu saistītas vardarbības novēršanu un atbalsta pilnveidošanu vardarbības ģimenē gadījumos. Latvija atbalsta Ceļvedī uzsvērto vardarbības izskaušanu digitālajā vidē, kā arī novērtē kvalitatīvas un iekļaujošas izglītības lomu, kas ilgtermiņā pozitīvi ietekmēs arī citu Ceļvedī noteikto jomu attīstību.

Vienlaikus, ņemot vērā, ka pēdējo gadu laikā ir ieguldīts apjomīgs darbs, lai attīstītu ES tiesību aktus sieviešu un vīriešu līdztiesības jomā, Latvija uzskata, ka Ceļveža kontekstā būtu jākoncentrējas uz to īstenošanu un izpratnes veicināšanas pasākumiem, nevis jaunu tiesību aktu izstrādi.

*Labklājības ministrijas izstrādātais nacionālās pozīcijas projekts par Ceļvedi iesniegts izskatīšanai Ministru kabineta 2025. gada 17. jūnija sēdē un Saeimas Eiropas lietu komisijas 2025. gada 18. jūnija sēdē.*

Papildus Padomes darba kārtībā ietverti šādi **informatīvi jautājumi**:

* Polijas prezidentūras informācija par aktuālo tiesību aktu izskatīšanas gaitu un prezidentūras ietvaros rīkotajiem pasākumiem,
* Polijas prezidentūras un Komisijas informācija par pensiju aizsardzību pārvietošanās brīvības ietvaros,
* Komisijas informācija par Eiropas Darba iestādes novērtējuma ziņojumu,
* Nākamās prezidentūras Dānijas informācija par savu darba programmu.

Latvijas nostāja:

Latvija pieņem zināšanai sniegto informāciju.